আমেরিকা-চীন শুল্কযুদ্ধে লাভ কার?

ওয়েব ডেস্ক: পারস্পরিক শুল্ক (Reciprocal Tariff) আরোপের ফলে চীন (China) এবং আমেরিকার (USA) সম্পর্কের ফাটল ক্রমেই চওড়া হচ্ছে। বিশ্বের দুই মহাশক্তির এই ‘ঠান্ডা লড়াই’-এ আপাতত লাভ-ক্ষতির হিসেব কষছে বিশ্বের অন্যান্য সব দেশ। দুই দেশের এই সংঘাতে একদিকে যেমন চাপে পড়েছে চীনা উৎপাদন সংস্থাগুলি, তেমনই আবার অন্যদিকে এর প্রভাবে এক সম্ভাবনার জানালা খুলেছে ভারতের (India) সামনে। বিশেষ করে ভারতীয় বাজারে ইলেকট্রনিক্স পণ্যের দামে আগামী দিনে বড়সড় পরিবর্তন হতে পারে বলে মনে করছেন বিশেষজ্ঞরা।

বিশ্বের বৃহত্তম ইলেকট্রনিক্স যন্ত্রাংশ প্রস্তুতকারক দেশ চীন বর্তমানে অতিরিক্ত উৎপাদনের সমস্যায় জর্জরিত। আমেরিকার নতুন শুল্কনীতি অনুযায়ী চীনা পণ্যের উপর ১২৫% পর্যন্ত শুল্ক আরোপ করা হয়েছে। এর ফলে মার্কিন বাজারে চীনা পণ্যের চাহিদা মারাত্মকভাবে কমে গিয়েছে। এই পরিস্থিতিতে চীনা কোম্পানিগুলি বিকল্প বাজার খুঁজতে বাধ্য হচ্ছে। আর এক্ষেত্রে জিনপিং সরকারের কাছে অন্যতম সেরা বিকল্প হতে পারে ভারত।

আরও পড়ুন: জোড়া ভূমিকম্পে থরথর করে কাঁপল পাকিস্তান, এখন কী অবস্থা?

সূত্রের খবর, চীনা নির্মাতারা প্রায় ৫% পর্যন্ত ছাড়ে ভারতে যন্ত্রাংশ সরবরাহের প্রস্তাব দিয়েছে। যদি শেষমেষ চীনা নির্মাতারা এই ছাড় দেন, তাহলে ভারতের স্থানীয় উৎপাদকরা ২-৩% পর্যন্ত খরচ সাশ্রয় করতে পারবেন বলে মনে করছেন শিল্প বিশেষজ্ঞরা। যার প্রত্যক্ষ প্রভাব পড়তে পারে বাজারে বিক্রি হওয়া ফ্রিজ, টেলিভিশন এবং স্মার্টফোনের দামে। গ্রাহকদের জন্য এক বড়সড় স্বস্তির খবর হতে পারে।

যদিও বর্তমানে ভারতে ইলেকট্রনিক্স পণ্যের চাহিদা কিছুটা দুর্বল, তবুও বিশেষজ্ঞদের মতে, যদি দাম কমে, তবে ক্রেতাদের মধ্যে আগ্রহ বাড়বে এবং চাহিদা ধীরে ধীরে পুনরুজ্জীবিত হবে। এই সুযোগ কাজে লাগিয়ে অনেক ভারতীয় কোম্পানি তাদের উৎপাদন বৃদ্ধির পরিকল্পনা করছে। এখন ভারতীয় কোম্পানিগুলি এই সুযোগকে কতটা কাজে লাগাতে পারে, আর তাতে দেশের ক্রেতা ও বিক্রেতারা কতটা লাভবান হবেন- সেদিকে তাকিয়ে রয়েছে গোটা বিশ্ব।