সুসম্পর্ক থাকলেই শুল্ক ছাড় নয়! ‘বন্ধু’ মোদিকে কী বার্তা দিলেন ট্রাম্প?

ওয়েব ডেস্ক: ভারতের (India) সঙ্গে বাণিজ্যিক সম্পর্ক আরও মজবুত করতে চায় আমেরিকা (USA)। তবে শুল্কের (Tariff) আগে যে সম্পর্ক নয়, তা এবার স্পষ্ট করে দিলেন মার্কিন প্রেসিডেন্ট ডোনাল্ড ট্রাম্প (Donald Trump)। সম্প্রতি আন্তর্জাতিক সংবাদমাধ্যমকে দেওয়া এক সাক্ষাৎকারে ট্রাম্প জানিয়েছেন, আমদানি শুল্কের ক্ষেত্রেও বাণিজ্য সহযোগীদের উপর এই কড়া অবস্থান বজায় রাখবে তাঁর প্রশাসন।

কয়েকদিন আগেই হোয়াইট হাউসে ভারতের প্রধানমন্ত্রী নরেন্দ্র মোদির (Narendra Modi) সঙ্গে বৈঠক করেছিলেন ট্রাম্প। সেই বৈঠকের পরই তিনি শুল্কনীতি নিয়ে আমেরিকার অবস্থান পরিষ্কার করেছেন। তাঁর বক্তব্য, ‘‘আপনি শুল্ক ধার্য করুন বা না করুন, আমি করবই।’’ অর্থাৎ, আমেরিকা থেকে ভারত বা অন্য যে কোনো দেশ পণ্য আমদানি করলেই তাদের নির্দিষ্ট হারে শুল্ক দিতে হবে। ট্রাম্পের বক্তব্য অনুযায়ী, আমেরিকার আমদানি নীতিতে কোনও শিথিলতা আসবে না। বিশেষ করে ‘পারস্পরিক শুল্ক’ (Reciprocal Tariff) নীতির ভিত্তিতে ভারত থেকে আমেরিকায় রফতানি হওয়া পণ্যের ওপর নতুন শুল্ক বসানোর সিদ্ধান্ত চূড়ান্ত হতে পারে।

আরও পড়ুন: ট্রাম্পের প্রতিশোধ! বরখাস্ত হলেন বাইডেন আমলের সব অ্যাটর্নি

এই সাক্ষাৎকার চলাকালীন ট্রাম্পের সঙ্গে উপস্থিত ছিলেন তাঁর সরকারের অন্যতম উপদেষ্টা ও বিখ্যাত ধনকুবের ইলন মাস্ক (Elon Musk)। মাস্কের সুপারিশের ভিত্তিতেই সম্প্রতি ট্রাম্প প্রশাসন ভারতকে দেওয়া ১৮২ কোটি টাকা অনুদান বাতিল করেছে। বিশ্লেষকদের মতে, ভারতের জন্য নির্ধারিত এই অনুদান ছাঁটাই করার সিদ্ধান্ত দুই দেশের বাণিজ্যিক সম্পর্কে নতুন করে টানাপোড়েন সৃষ্টি করতে পারে।

সরকারি সূত্রে খবর, বর্তমানে আমেরিকা ভারতের শ্রমনির্ভর শিল্প যেমন পোশাক, জুতো ইত্যাদির ওপর ১৫ থেকে ৩৫ শতাংশ শুল্ক ধার্য করে। অপরদিকে, ভারত আমেরিকা থেকে আসা বেশিরভাগ পণ্যের ওপর মাত্র ৫ শতাংশ কর বসায়। কিন্তু সম্প্রতি ট্রাম্প প্রশাসন অ্যালুমিনিয়াম ও ইস্পাতজাত পণ্যের ওপর নতুন শুল্ক বসানোর পরিকল্পনা করছে। এখন ট্রাম্পের পাল্টা কী নীতি নেয় ভারত, সেদিকেই তাকিয়ে গোটা বিশ্ব।